CELEX: 32018R0175
Language: el
Date: 2018-02-02 00:00:00
Title: Κανονισμός (ΕΕ) 2018/175 της Επιτροπής, της 2ας Φεβρουαρίου 2018, για την τροποποίηση του παραρτήματος II του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών

6.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 32/48
            
         ΚΑΝΟΝΙΣΜΌΣ (ΕΕ) 2018/175 ΤΗΣ ΕΠΙΤΡΟΠΉΣ
   της 2ας Φεβρουαρίου 2018
   για την τροποποίηση του παραρτήματος II του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (1), και ιδίως το άρθρο 26,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 110/2008 προβλέπει ότι η επωνυμία πώλησης των αλκοολούχων ποτών της κατηγορίας 9 «Απόσταγμα φρούτων» πρέπει να είναι «απόσταγμα», με την προσθήκη του ονόματος του φρούτου, της ράγας ή του λαχανικού που χρησιμοποιείται. Ωστόσο, σε ορισμένες επίσημες γλώσσες, αυτές οι επωνυμίες πώλησης εκφράζονται παραδοσιακά με την προσθήκη ενός επιθήματος στο όνομα του φρούτου. Επομένως, για τα αποστάγματα φρούτων που φέρουν επισήμανση στις εν λόγω επίσημες γλώσσες θα πρέπει να επιτρέπεται η ένδειξη της επωνυμίας πώλησης η οποία αποτελείται από το όνομα του φρούτου που συμπληρώνεται με επίθημα.
            
         
               (2)
            
            
               Στο παράρτημα II του κανονισμού (ΕΚ) αριθ. 110/2008, οι προδιαγραφές της κατηγορίας 10 «Απόσταγμα μηλίτη και απίτη» δεν προβλέπουν σαφώς τη δυνατότητα συναπόσταξης μηλίτη και απίτη για να παραχθεί αυτή η κατηγορία αλκοολούχου ποτού. Ωστόσο, σε ορισμένες περιπτώσεις το αλκοολούχο ποτό λαμβάνεται παραδοσιακά από τη συναπόσταξη μηλίτη και απίτη. Ο ορισμός αυτής της κατηγορίας αλκοολούχων ποτών θα πρέπει επομένως να τροποποιηθεί ώστε να δοθεί ρητά η δυνατότητα να συναποστάζονται ο μηλίτης και ο απίτης, εφόσον τούτο προβλέπεται από τις παραδοσιακές μεθόδους παραγωγής. Για τις περιπτώσεις αυτές, είναι επίσης αναγκαίο να καθοριστούν κανόνες για την αντίστοιχη επωνυμία πώλησης. Προκειμένου να αποφευχθούν δυσκολίες για τους οικονομικούς φορείς, είναι επίσης σκόπιμο να προβλεφθεί μεταβατική διάταξη όσον αφορά την επωνυμία πώλησης των αλκοολούχων ποτών που παρήχθησαν πριν από την έναρξη ισχύος του παρόντος κανονισμού.
            
         
               (3)
            
            
               Συνεπώς, το παράρτημα II του κανονισμού (ΕΚ) αριθ. 110/2008 θα πρέπει να τροποποιηθεί ανάλογα.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα αλκοολούχα ποτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 110/2008 τροποποιείται ως εξής:
   
               1)
            
            
               Στην κατηγορία 9, το στοιχείο στ) αντικαθίσταται από το ακόλουθο κείμενο:
               
                           «στ)
                        
                        
                           Η επωνυμία πώλησης του αποστάγματος φρούτων είναι “απόσταγμα”, με την προσθήκη του ονόματος του φρούτου, της ράγας ή του λαχανικού, π.χ. απόσταγμα κερασιών, το οποίο μπορεί επίσης να ονομάζεται kirsch, απόσταγμα δαμάσκηνων, το οποίο μπορεί επίσης να ονομάζεται slivovitz, απόσταγμα κορόμηλων, ροδάκινων, μήλων, αχλαδιών, βερίκοκων, σύκων, εσπεριδοειδών, σταφυλιών ή άλλου φρούτου. Στην τσεχική, κροατική, ελληνική, πολωνική, σλοβακική, σλοβενική και ρουμανική γλώσσα, αυτή η επωνυμία πώλησης μπορεί να εκφράζεται με το όνομα του φρούτου που συμπληρώνεται με επίθημα.
                           Μπορεί επίσης να ονομάζεται wasser, σε συνδυασμό με το όνομα του φρούτου.
                           Το όνομα του φρούτου μπορεί να αντικαθιστά τη λέξη “απόσταγμα”, ακολουθούμενη από το όνομα του φρούτου, εφόσον πρόκειται για τα ακόλουθα φρούτα:
                           
                                       —
                                    
                                    
                                       κορόμηλα (Prunus domestica L. subsp. syriaca (Borkh.) Janch. ex Mansf.),
                                    
                                 
                                       —
                                    
                                    
                                       δαμάσκηνα (Prunus domestica L.),
                                    
                                 
                                       —
                                    
                                    
                                       δαμάσκηνα ποικιλίας quetsch (Prunus domestica L.),
                                    
                                 
                                       —
                                    
                                    
                                       καρποί κουμαριάς (Arbutus unedo L.),
                                    
                                 
                                       —
                                    
                                    
                                       μήλα της ποικιλίας “Golden Delicious”.
                                    
                                 Σε περίπτωση που υπάρχει κίνδυνος ο τελικός καταναλωτής να μην αντιλαμβάνεται εύκολα μία από τις εν λόγω επωνυμίες πώλησης που δεν περιλαμβάνουν τη λέξη “απόσταγμα”, η επισήμανση και η παρουσίαση περιλαμβάνουν τη λέξη “απόσταγμα” η οποία μπορεί να συμπληρώνεται με επεξήγηση.»·
                        
                     
         
               2)
            
            
               Η κατηγορία 10 αντικαθίσταται από το ακόλουθο κείμενο:
               
                           «10.
                        
                        
                           Απόσταγμα μηλίτη, απόσταγμα απίτη και απόσταγμα μηλίτη και απίτη
                           
                                       α)
                                    
                                    
                                       Το απόσταγμα μηλίτη, το απόσταγμα απίτη και το απόσταγμα μηλίτη και απίτη είναι αλκοολούχα ποτά που πληρούν τις εξής προϋποθέσεις:
                                       
                                                   i)
                                                
                                                
                                                   παράγονται αποκλειστικά με απόσταξη σε λιγότερο από 86 % vol. μηλίτη ή απίτη κατά τρόπον ώστε το απόσταγμα να έχει άρωμα και γεύση που προέρχονται από τους καρπούς·
                                                
                                             
                                                   ii)
                                                
                                                
                                                   έχουν περιεκτικότητα σε πτητικές ουσίες τουλάχιστον 200 γραμμάρια ανά εκατόλιτρο αλκοόλης 100 % vol.·
                                                
                                             
                                                   iii)
                                                
                                                
                                                   έχουν μέγιστη περιεκτικότητα σε μεθανόλη 1 000 γραμμάρια ανά εκατόλιτρο αλκοόλης 100 % vol.
                                                
                                             Η προϋπόθεση που αναφέρεται στο σημείο i) δεν αποκλείει τα αλκοολούχα ποτά που παράγονται με παραδοσιακές μεθόδους παραγωγής που επιτρέπουν τη συναπόσταξη μηλίτη και απίτη. Στις περιπτώσεις αυτές, η επωνυμία πώλησης είναι “απόσταγμα μηλίτη και απίτη”.
                                    
                                 
                                       β)
                                    
                                    
                                       Ο ελάχιστος κατ' όγκο αλκοολικός τίτλος του αποστάγματος μηλίτη, του αποστάγματος απίτη και του αποστάγματος μηλίτη και απίτη είναι 37,5 %.
                                    
                                 
                                       γ)
                                    
                                    
                                       Δεν προστίθεται αλκοόλη, όπως ορίζεται στο σημείο 5 του παραρτήματος I, αραιωμένη ή μη.
                                    
                                 
                                       δ)
                                    
                                    
                                       Το απόσταγμα μηλίτη, το απόσταγμα απίτη και το απόσταγμα μηλίτη και απίτη δεν αρωματίζονται.
                                    
                                 
                                       ε)
                                    
                                    
                                       Το απόσταγμα μηλίτη, το απόσταγμα απίτη και το απόσταγμα μηλίτη και απίτη μπορεί να περιέχουν μόνο πρόσθετο καραμελόχρωμα ως μέσο προσαρμογής του χρώματος.».
                                    
                                 
                     
         Άρθρο 2
   Για τα αλκοολούχα ποτά που ανήκουν στην κατηγορία 10 του παραρτήματος II του κανονισμού (ΕΚ) αριθ. 110/2008 και των οποίων οι επωνυμίες πώλησης πληρούν τις απαιτήσεις του εν λόγω κανονισμού κατά την έναρξη ισχύος του παρόντος κανονισμού επιτρέπεται η συνεχιζόμενη διάθεση στην αγορά έως ότου εξαντληθούν τα υφιστάμενα αποθέματα.
   Άρθρο 3
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 39 της 13.2.2008, σ. 16.